7.schôdza NR SR - 2.deň - A. dopoludnia
Dátum: 2010-10-13
Poslanec: Čaplovič, Dušan (SMER - SD)
Druh vystúpenia: Vystúpenie v rozprave

Vážený pán podpredseda Národnej rady, predsedajúci, vážená pani ministerka, vážená Národná rada Slovenskej republiky, nebudem dlho hovoriť, pretože som už v prvom čítaní vystúpil k tomuto návrhu a nemienim opätovne opakovať "pre" a "proti" v súvislosti s prijatím tohto tzv. kompetenčného zákona pre budúcnosť pravicovej vlády Ivety Radičovej. Poukázal som konkrétne na niektoré zradné miesta a nepatrím k politikom, ktorí sa môžu tešiť z toho, že čím je horšie, tým je lepšie. Nebudem na tieto zradné miesta aj v súčasnosti poukazovať vo vašom vládnutí, resp. upozorňovať, v čom sú problémy a v čom môžu byť problémy nielen pre novú vládu, ale, samozrejme, aj, prirodzene, s dopadmi pre občanov Slovenskej republiky. Upozorňujem na to najmä pri kompetenciách. A znovu to zopakujem. A môžem podporiť to, čo povedal pán exminister Jahnátek, pán poslanec, v súvislosti so zahraničnou obchodnou politikou. Ja som chodil veľmi často do zahraničia a veľmi som, samozrejme, aj tieto oblasti sledoval, lebo, prirodzene, rozvoj politiky ako takej a s pridanou hodnotou obchodnej politiky, to bolo pre Slovensko veľmi prínosné a bolo veľmi dôležité. Napriek tomu si myslím, že na jednej strane sa ponechávajú zásadné kompetencie zahraničnej obchodnej politiky na ministerstve hospodárstva, na strane druhej tento rezort stratil dôležité prevodové páky, opakujem, prevodové páky, a to prostredníctvom obchodných zástupcov obchodno-ekonomických oddelení na zastupiteľských úradoch v zahraničí. Druhý príklad takéhoto zdvojenia riadenia vzájomne sa prekrývajúcich kompetencií bude, a bude to veľmi citlivé a bude to veľmi citeľné, na ministerstve dopravy, budúcom ministerstve dopravy, regionálneho rozvoja a cestovného ruchu, ktoré v zmysle návrhu koordinuje prípravu politík regionálneho rozvoja, a to kompetenčne. A na druhej strane kompetencie v oblasti regionálneho rozvoja, a o tom už hovoril, i keď nie priamo v tejto súvislosti pán poslanec Ďurkovský, zostávajú staronovému ministerstvu, samozrejme, pôdohospodárstva, teraz už budúcemu ministerstvu pôdohospodárstva a rozvoja vidieka. Je to však vaše legitímne rozhodnutie. Ja ho nepovažujem za dobré, odborné. Predovšetkým sú tam prevahy takýchto, by som to nazval, stranícko-koaličných dohôd, nehľadiac na budúcu kvalitu a najmä na isté skúsenosti aj z minulosti v súvislosti so zefektívnením tej práce vlády Slovenskej republiky. Žiaľ, a tu by som chcel využiť Ericha Fromma, v duchu byrokratov je to tak konštatované alebo tak kreované, ktorých svedomím sú povinnosti, ktorým nezáleží ale na človeku, ale záleží na zákone. A v takomto duchu je aj pripravovaný návrh novely tzv. kompetenčného zákona. Ja len opätovne pripomínam na základe skúseností, že zmenou kompetencií, najmä vo vzťahu k Úradu vlády Slovenskej republiky, ktorý vďaka pani podpredsedníčke vlády rezignoval na európsku politiku a koordináciu eurofondov, vzniknú veľmi vážne a ďalšie problémy. My sme sa, a to sa nebojím tu na tomto pléne podčiarknuť a zvýrazniť, na mnohých veciach poučili aj z minulosti, mnohé dobré veci sme prebrali, zachovali v rokoch 2006 až 2010 aj v tejto oblasti, pretože sme na ne nadviazali, a mnohé sme chceli v tomto duchu zmeniť. A to bolo predovšetkým tým, že sme chceli odstrániť tú anomáliu, ktorá bola za druhej Dzurindovej vlády, keď pán Csáky, ktorý zlyhával v koordinácii európskych fondov, neplnenia európskych fondov, najmä po vstupe Slovenskej republiky po 1. máji 2004 do Európskej únie, presunul celú koordinačnú jednotku a koordinačnú činnosť na svojho straníckeho súpútníka, ministra Gyurovszkého na ministerstve výstavby a regionálneho rozvoja. My sme, samozrejme, dlho zápasili s tým, vy ste to sami tiež veľmi sledovali. A v niektorých oblastiach dnes už koaliční poslanci a niektorí členovia vlády, ktorí boli predtým poslanci, sledovali toto úsilie o túto zmenu, čo sa, žiaľ, podarilo až v poslednom roku, resp. v poslednom polroku nášho vládnutia, že sa dostal centrálny koordinačný orgán do prierezovej oblasti vo vzťahu k jednotlivým rezortom. A vlastne aj v duchu tých našich skúseností nielen zo susedného Rakúska, ale aj z iných krajín Európskej únie to malo priniesť novú efektivitu a zlepšenie tejto koordinačnej činnosti. Samozrejme, sami sa presvedčíte, že vo vzťahu k týmto oblastiam ste urobili obrovskú strategickú chybu najmä pre budúcnosť fungovania vlády a, samozrejme, aj čerpania európskych fondov. Viete, tri mesiace ste pri moci a absolútne sa nekonajú koordinačné porady, ktoré boli v minulosti každé dva týždne na Úrade vlády, ktoré hodnotili čerpanie európskych fondov a, samozrejme, aktuálne zaujímali isté pozície a boli niekedy tvrdé, nekompromisné, nie vždy sa nám všetko darilo, aby sa veci riešili. Toto, samozrejme, je rezignovanie, nielen na čerpanie európskych fondov. A najmä teraz poukazujem špeciálne na rok 2007, N plus 3, do roku 2010, kedy máme mať 100-percentné plnenie tých záväzkov, ktoré boli finančne alokované na rok 2007. Keď som odchádzal z tohto postu začiatkom júla, bolo to čerpanie na 85 %. Som zvedavý, k akým výsledkom ste sa dopracovali, teda k roku 2010 a koncom roku v tejto oblasti, keď absolútne koordinácia za 3 mesiace neexistuje. Samozrejme, rezignovalo sa aj na dôležité európske politiky nadregionálneho či nadnárodného charakteru v spolupráci s Európskou komisiou po roku 2011. Tu sa nedá len spoliehať na to, že bývalý eurokomisár má nejaké známosti v Európskej komisii. Tie problémy budú v budúcnosti. A bude ich veľmi cítiť, myslím si, nielen čo sa týka budúcnosti Dunajskej stratégie najmä po nástupe, resp. po prevzatí európskeho predsedníctva Maďarskou republikou, ktorá si zobrala Dunajskú stratégiu za prioritu. A my musíme mať veľmi dôležité pripravené tiež spoločné programy tak so susedným Maďarskom, ako so susedným Rakúskom v tejto oblasti, aby sme tieto veci plnili. Naviac, viem, že veľmi dobre do toho vstúpili aj regionálne samosprávy, teraz sa o tom nejako mlčí, či už išlo o bratislavskú regionálnu samosprávu, trnavskú alebo nitriansku v spolupráci pri veľmi dôležitých úlohách, a, samozrejme, aj mestá, ako je mesto Viedeň, mesto Budapešť a, samozrejme, mesto Bratislava. Takisto sa akosi rezignuje na to, aby sme boli úspešní pri negociácii nového referenčného rámca využívania európskych fondov, nielen kohéznych, ale aj štrukturálnych fondov. A na tých kohéznych fondoch nám veľmi záleží. Po roku 2014 ešte stále ten súboj v Európskej únii a v Európskej komisii existuje. A myslím si, že je tá správna strategická úloha spolu so štátmi V-4 prijať isté stanovisko, aby sme aj v tejto oblasti boli úspešní, najmä na roky 2014 až 2020. Ale v tejto oblasti, pokiaľ mám informácie aj priamo z centra Európskej komisie, kde mám mnoho známych a mnoho priateľov, sa takmer nič nerobí. Znovu upozorňujem, vážené dámy, vážení páni, na prechod centrálneho koordinačného orgánu, a opakujem to znovu a podčiarkujem to znovu na tomto váženom pléne, tohto výrazne nadrezortného prierezového orgánu, Národného strategického referenčného rámca, na budúce megaministerstvo dopravy, regionálneho rozvoja a cestovného ruchu. Nadovšetko platí, že pri množstve nových úloh ministerstva, ktoré spí ešte nekonečný európsky sen a preukazuje jedno chybné politické i odborné rozhodnutie za druhým, robí chybu za chybou, najmä nekompetentnými rozhodnutiami v neprospech občanov Slovenskej republiky, nebude toto ministerstvo stačiť, a znovu to opakujem, na plnenie tejto významnej koordinačnej úlohy. A znovu to opakujem, malo to zostať na Úrade vlády pod gesciou buď podpredsedu, alebo samotnej predsedníčky vlády Slovenskej republiky. Ale, prosím, je to vaše rozhodnutie, ako som už povedal. A starí Gréci hovorili, použijem Ovídia, že bolo by dobré učiť sa aj od nepriateľov. To, čo pripravujete, je krok zlým smerom, doslovným rezignovaním na kvalitnú a efektívnu európsku politiku a efektívne čerpanie eurofondov. O chvíľu sa presvedčíte so škrípajúcimi zubami, že ste v tomto prípade, a znovu to opakujem, urobili nesprávny a veľmi zlý krok. To, že niekto bol, a znovu to chcem pripomenúť, európskym komisárom, neznamená, že rozumie čerpaniu fondov, koordinácii a spletitej európskej bruselskej byrokracii a administratíve. A uvidíte, ako sa ťažko a zdĺhavo robia zmeny medzi operačnými programami a menia sa jednotlivé alokácie, o ktorých uvažujete. Najmä napr. je pre mňa šokujúce, že mám informácie o tom, že je požiadavka, 100 mil. eur aby sa presunulo z operačného programu Výskum a vývoj na operačný program Doprava. Vidím, že naozaj sa tápa, že naozaj sa nesledujú zásadné otázky a ciele v tejto oblasti a že sa siaha na také operačné programy, ktoré by mali svietiť v našej spoločnosti aj do budúcnosti a, samozrejme, riešiť tieto problémy v tejto oblasti výskumu a vývoja, inovácií tak, ako to bolo, keď sme s tým začali my. Ale, samozrejme, urobili sme aj my mnohé chyby. Ale vy by ste sa mali týchto chýb v súčasnosti vyvarovať. Ak chcete pri riadení štátu postupovať správne, mali by ste, samozrejme, viacej počúvať a menej rozprávať na tlačových konferenciách s väzbou na prípravu zlých rozhodnutí, najmä proti ľuďom, a nie v prospech ľudí, ako to často prezentujete, nadovšetko zlých až nepochopiteľných krokov, ctené dámy a vážení páni, vo vzťahu k zahraničiu. To platí pre časť rozhodnutí aj vo vzťahu k predkladanej novele tzv. kompetenčného zákona v druhom čítaní, a preto znovu opakujem to, čo som povedal pri prvom čítaní, nechcem sa podpísať pod budúce problémy, ktoré vzniknú, ale ktoré nebudú sa týkať len samotnej vlády, lebo s týmito niekedy nekompetentnými rozhodnutiami v tzv. kompetenčnom zákone bude sa to týkať predovšetkým občanov Slovenskej republiky. A preto nemôžem tento návrh novely tzv. kompetenčného zákona podporiť. Ďakujem vám za pozornosť.